**A Ford Mindfulness tanulmányautó megmutatja, hogyan válhat a vezetőülés olyan hellyé, ahol megszabadulhatunk a mindennapok stresszétől**

* A Ford bemutatja a Mindfulness tanulmányautót, olyan technológiákat és funkciókat vonultatva fel, amelyek mind a vezető, mind az utasok számára kellemesebbé varázsolják a mindennapos autózást és javítják személyes közérzetüket
* A kabin higiénikus levegője és a tudatos autózást szolgáló útmutatások is azon újítások közé tartoznak, amelyek célja, hogy az utasok relaxáltabban érjenek célba, mint amikor beszálltak az autóba
* A szakemberek szerint a tudatos autózás javítja a vezető figyelmét és mérsékli az őt érő zavaró hatásokat, emellett pedig empátiát kelt benne a többi közlekedő iránt, így az utazás mindenki számára biztonságosabb és kellemesebb lesz

**MÜNCHEN, Németország, 2021. szeptember 6.** – Az elmúlt 18 hónap így vagy úgy sokunkban nyomot hagyott – és ez nemcsak a fizikai értelemben vett egészségünkön, hanem a mentális közérzetünkön is érezhető1. A stressz és a szorongás kezelésének egyre népszerűbb módja a tudatosság, vagyis az a fajta erős figyelem, amely az odafigyelésből és a pillanat tudatos megéléséből ered.

Ezekben az időkben sok ember számára az autójuk igazi menedéket jelentett, ahol – távol a munkahellyé és iskolai osztályteremmé alakított otthon nyüzsgésétől – végre jutott idejük magukra és másokra, miközben attól sem kellett szoronganiuk, hogy valaki megfertőzheti őket.

A Ford most kifejlesztette a Mindfulness (azaz Tudatosság) nevű tanulmányautóját, hogy bemutassa megoldásait a vezetés stresszének csökkentésére és az utazás kellemesebbé varázsolására. A jármű egy sor olyan technológiát és funkciót kínál, mint például az utastéri levegő higiénikus megtisztítása a beszállás előtt, az elektromosan aktiváló ülés, ami stimulálja a légzés és a szívverés sebességét, vagy éppen a tudatos vezetést segítő útmutatások.

“A tudatosság segít az embereknek, hogy összeszedettebbek, nyugodtabbak és higiéniai szempontból védettebbek legyenek; és amikor a volán mögé ülnek, mindez jobb autóvezetővé teszi őket,” mondta el Marc Coleman, a tudatosságra szakosodott oktató és író, aki összeállította a tanulmányautó meditációs útmutatásait. “Az autós figyelmesebbé válik és gyorsabban tud reagálni, és sokkal nehezebben terelődik el a figyelme. Minél több vezető válik tudatossá, annál biztonságosabbak és kellemesebbek lesznek az utazások mindannyiunk számára.”

**A Mindfulness tanulmányautó**

Valószínűleg sok autós vezetési rutinjába önkéntelenül is beépült már jó néhány tudatosságjavító technika. Ilyen lehet például a nyugodt légzés a stresszesebb helyzetekben, vagy hogy időnként lehúzódnak az út szélére, elgyönyörködni a szép kilátásban. A Ford Kuga SUV alapjaira épített Mindfulness tanulmányautó mindezt különleges, átgondoltan kialakított funkciókkal egészíti ki.

**Higiénikus és harmonikus tér**

* A **Tisztítási Folyamat** a távirányítós kulccsal vagy egy telefonos alkalmazással aktiválható; ilyenkor a rendszer tiszta, friss levegővel ‘öblíti át’ az utasteret a klímaberendezés segítségével, még mielőtt beülnénk az autóba
* Egy **prémium szűrő** szinte minden port, szagot, szmogot, allergén anyagot és baktériumméretű részecskét eltávolít
* Az **UV-C fénykibocsátó diódák** elpusztítják a vírusokat és kórokozókat az okostelefonok, a kijelzők és a kabin felületein, hogy az utastér még higiénikusabb legyen

**Kellemes hangulat**

* A **hangulatvilágítás** és a megfelelő hőmérsékletű klimatizálás segítségével különböző atmoszférákat teremthetünk a kabinban, például friss reggelek hangulatát, vagy akár a kék ég vagy a csillagfényes éjszaka nyugalmát
* A **vezetőülés** képes stimulálni a légzésünket és a szívverésünket, sőt ezekről visszajelzést is ad a műszerfali kijelzőn
* A vezető szívverését és egyéb fiziológiai jellemzőit a **testen viselhető berendezések** is folyamatosan figyelik, és az **ülésbe épített eszközökkel**, illetve a hangulatfények megfelelő megválasztásával lassítható a pulzus
* A **különleges kárpitozás** fenntartható anyagokból, természetes színekben és figyelmes dizájn-megoldásokkal készült

**Megnyugtató hanghatások**

* A **B&O Beosonic™** ekvalizer a vezető mindenkori hangulatának megfelelő hangzást kínál (Friss, Energikus, Relaxált, Melengető)2
* A **fejtámlákba épített B&O hangszórók** a vezető és az első utas füléhez közel szólnak, és a **tetőkárpitba épített hangszórókkal** együtt magával ragadó zenei élményt nyújtanak
* A helyzethez és helyszínekhez illő zenei **lejátszási listákat** választhatunk, például a tengerről szóló számokat a tengerparti autózáshoz, vagy megnyugtató zenéket a közlekedési dugókhoz

**Nyugodt, felfrissítő utazás**

* Az **adaptív klímavezérlés** megnyugtató, hűvös levegőt fúj az utastérbe, miután a vezetősegítő technológia segített elkerülni egy közlekedési balesetet, például egy vészfékezést vagy egy vészhelyzeti kikerülő manővert követően
* A **Szieszta** funkció jól jön a hosszú utak közben beiktatott szünetekhez; ilyenkor a síkba fektethető ülés, nyaktámasz és az audiorendszerből áradó, megnyugtató zene segít, hogy a vezető egy kellemes szundítás után felfrissülve ébredjen
* A kifejezetten erre kidolgozott **útmutatásokat** követve a vezető és az utasok egy-egy pihenő során jógagyakorlatokat vagy könnyű gimnasztikát végezhetnek, és egy rövid meditációval frissíthetik fel magukat. Gamifikációs megoldások segítenek a vezetőnek, hogy a forgalomra összpontosítson

“Ezek az testet és lelket egyaránt felfrissítő vezetősegítő rendszerek ‘énidővé’ változtatják az autózással töltött időt”, vélekedett Carsten Starke, a Ford Európa utastéri anyagokért és érzetekért felelős szakembere. “Ráadásul azok a módszerek, amelyeket egy ilyen autóban megismer és begyakorol az ember, később az élet más területein is alkalmazhatók, így nemcsak a mindennapos vezetés élményét javítják.”

A Ford meggyőződése, hogy a tudatosság meghonosítása az autótechnológiában hasznos információkat nyújthat a jövő elektromos és önvezető járműveinek megtervezéséhez, hogy az utasok sokkal hasznosabban és kellemesebben tölthessék majd el az utazás és az akkumulátor-feltöltés idejét.

**A Ford és a tudatosság**

A Ford már jelenleg is működtet egy Ford Mindfulness Clubot, ahol a cég munkatársai világszerte elsajátíthatják a tudatosság módszereit és a meditációs technikákat. A vállalat ‘Share the Road’ kampánya is ennek szellemében működik, megtanítva a közlekedőknek, hogy figyelhetnek egymásra a forgalomban, biztonságosabbá téve ezzel az utakat mindenki számára.

“Maga az autó nem egy tudatos szerkezet. De az, ahogyan használjuk, nagyon is tudatossá formálható. A Ford azért alkotta meg ezt a tanulmányautót, hogy az autósok tudatosabbá és figyelmesebbé válhassanak. Innovatív funkcióival és céltudatos technológiáival a márka új megoldásokat kínál a vezetők és az utasok számára, hogy egy Fordban utazva tudatosabban közlekedhessenek – nemcsak az országutakon, hanem az élet útjain is,” mondta Mark Higbie, a Ford Motor Company főtanácsadója, aki segített a tudatosság fokozásában a Ford-munkahelyeken.

A Mindfulness tanulmányautó a szeptember 6-12. között Münchenben megrendezett IAA autókiállításon lesz látható.

# # #

1 <https://news.gallup.com/opinion/gallup/347309/measuring-stress-causes-experiences-outcomes-worldwide.aspx>

2 A BeosonicTM a Bang & Olufsen a/s bejegyzett védjegye, amit a tulajdonos világszerte számos ország joghatóságánál levédetett és használ. A B&O Beosonic™ rendszer előre telepítve megtalálható több, B&O hangrendszerrel felszerelt Ford járműben, így az EcoSport, a Fiesta, a Focus, a Kuga és a Puma modellekben.

***A Ford Motor Company***

*A Ford Motor Company (NYSE: F) globális vállalat, amelynek központja a Michigan állambeli Dearborn. A vállalat elkötelezetten dolgozik egy jobb világ megteremtésén, ahol minden ember szabadon mozoghat, és megvalósíthatja álmait. A vállalat Ford+ terve a növekedés és az értékteremtés érdekében hatásosan ötvözi a Ford már meglévő erősségeit, új képességeit és az ügyfelekkel fenntartott állandó kapcsolatot, hogy még teljesebb élményeket nyújthasson vásárlóinak, elmélyítve márkahűségüket. A vállalat tevékenységi köre felöleli a hálózatba kapcsolt, egyre inkább elektromos hajtású személy- és haszonjárművek, vagyis a Ford személyautók, haszongépjárművek, városi terepjárók (SUV), valamint a Lincoln luxusautók tervezését, gyártását, értékesítését, és a velük kapcsolatos szolgáltatások biztosítását. A Ford vezető szerepre törekszik az elektromos autók, a mobilitási megoldások – ezen belül az önvezető járművek –, valamint a konnektivitási szolgáltatások területén, emellett pedig a Ford Motor Credit Company révén pénzügyi szolgáltatásokat is nyújt. A Ford mintegy 186.000 embert foglalkoztat világszerte. Amennyiben több információra van szüksége a Fordról, termékeiről vagy a Ford Motor Credit Company vállalatról, kérjük, keresse fel a* [*www.corporate.ford.com*](http://www.corporate.ford.com) *vagy a* [*www.ford.hu*](http://www.ford.hu) *honlapot.*

*A saját tulajdonú vállalatokban körülbelül 43.000 alkalmazottat, az összevont, illetve nem összevont közös vállalkozásokkal együtt pedig mintegy 55.000 embert foglalkoztató* ***Ford Európa*** *felel a Ford márkához tartozó autók gyártásáért, értékesítéséért és karbantartásáért Európa 50 piacán. A Ford Motor Credit Company mellett a Ford Európa üzleti tevékenysége magában foglalja a Ford Ügyfélszolgálat és 14 gyártóüzem (10 saját tulajdonú vagy összevont közös vállalat és 4 nem összevont közös vállalkozás) működtetését. Az első Ford autókat 1903-ban szállították Európába – ugyanabban az évben, amikor a Ford Motor Companyt alapították. Az európai gyártás 1911-ben indult meg.*

|  |  |  |
| --- | --- | --- |
| **Sajtókapcsolat:** | Györke Orsolya |   |
|  | **Ford Közép- és Kelet-****Európai Értékesítő Kft.**2000 Szentendre Galamb J. 3. |  |
|  | Tel: +36 26 802802 |  |
|  | email: ogyorke@ford.com  |  |